Cape Town Stadium Cape Town Stadium f'Cape Town, l-Afrika t'Isfel, huwa grawnd ġdid mibni għat-Tazza tad-Dinja tal-Futbol 2010. Matul il-fażi tal-ippjanar kien famuż bħala Green Point Stadium, li kien l-istess isem ta' grawnd ieħor f'dan is-sit. Dan il-grawnd jinsab fi Green Point, bejn Signal Hill u l-Oċean Atlantiku, qrib iċ-ċentru tal-belt ta' Cape Town u l-Victoria & Alfred Waterfront, post famuż mat-turisti u tal-kummerċ. Dan il-grawnd iżomm mad-69,070 ruħ u hu mdawwar minn 60 ettaru ta' park urban. Cape Town Stadium ġie inawgurat nhar l-14 ta' Diċembru 2009. Il-grawnd preċedenti ġie mwaqqa fl-2007 u kien użat prinċipalment għal-logħbiet tal-futbol taż-żewġ klabbs tal-belt, Santos Football Club u Ajax Cape Town. Barra minn hekk, dan l-istadju ħa ħsieb biex fih jospita kunċerti ta' Michael Jackson, tal-U2, Metallica, Paul Simon, u l-kunċert tal-2003 "46664" favur il-vittmi tal-AIDS. Fih se jintlagħbu ħames logħbiet mill-ewwel rawnd, waħda mit-tieni rawnd, logħba mill-kwarti tal-finali u semifinali tat-Tazza tad-Dinja 2010.